43)

Korvataan liite I seuraavasti: ”Liite I Huolto- ja valmistustodistus – liitteessä (osa 21) tarkoitettu EASA 1 -lomake EASA 1 -lomakkeen täyttöohjeet Nämä ohjeet koskevat vain EASA 1 -lomakkeen käyttöä valmistustarkoituksiin. Asetuksen (EY) N:o 2042/2003 liitteessä I (osa M) oleva lisäys II kattaa EASA 1 -lomakkeen käytön huoltotarkoituksiin. 1. TARKOITUS JA SOVELTAMISALA 1.1 Todistuksen ensisijainen tarkoitus on todistaa uusien ilmailutuotteiden, osien ja laitteiden, jäljempänä ’artikkeli(t)’, lentokelpoisuus. 1.2 Todistuksen ja artikkeli(e)n on vastattava toisiaan. Todistuksen täyttäjän on säilytettävä todistus muodossa, joka mahdollistaa alkuperäisten tietojen tarkistamisen. 1.3 Todistuksen hyväksyvät monet lentokelpoisuusviranomaiset, mutta hyväksymiseen saattavat vaikuttaa kahdenväliset sopimukset ja/tai lentokelpoisuusviranomaisen noudattamat periaatteet. Tällöin tässä todistuksessa mainituilla hyväksytyillä suunnittelutiedoilla tarkoitetaan tuojavaltion lentokelpoisuusviranomaisten hyväksymiä tietoja. 1.4 Todistus ei ole lähetysluettelo tai rahtikirja. 1.5 Ilma-aluksia ei voida luovuttaa käyttöön tällä todistuksella. 1.6 Todistus ei merkitse hyväksyntää artikkelin asentamiseen tiettyyn ilma-alukseen, moottoriin tai potkuriin vaan se auttaa loppukäyttäjää määrittelemään artikkelin lentokelpoisuushyväksynnän tilanteen. 1.7 Valmistuksesta ja huollosta luovutettuja artikkeleita ei saa merkitä samaan todistukseen. 1.8 Hyväksyttyjen tietojen ja muiden kuin hyväksyttyjen tietojen mukaisesti todistettuja artikkeleita ei saa merkitä samaan todistukseen. 2. YLEINEN MUOTO 2.1 Todistuksen on noudatettava oheista muotoa, myös kenttien numeroinnin ja kunkin kentän sijainnin osalta. Kenttien kokoa voidaan kuitenkin muuttaa hakijan tarvetta vastaavaksi, mutta ei niin paljon, ettei todistusta enää tunnista. 2.2 Todistuksen on oltava vaakaformaatissa, mutta sen kokoa saa suurentaa tai pienentää huomattavastikin, jos todistus säilyy edelleen tunnistettavana ja luettavana. Epävarmoissa tapauksissa on syytä kääntyä toimivaltaisen viranomaisen puoleen. 2.3 Käyttäjän ja asentajan vastuuta koskeva ilmoitus voidaan sijoittaa lomakkeen etu- tai kääntöpuolelle. 2.4 Painetun tekstin on oltava selvää ja helposti luettavaa. 2.5 Todistus voi olla valmiiksi painettu tai tietokonepohjainen, mutta joka tapauksessa viivojen ja kirjain- ja numeromerkkien on oltava selviä, luettavia ja lomakkeen muodon mukaisia. 2.6 Todistus annetaan englanniksi ja tarvittaessa yhdellä tai useammalla muulla kielellä. 2.7 Todistukseen tehtävät merkinnät kirjoitetaan joko kirjoituskoneella, tietokoneen tulostimella tai käsin kirjoitetuin suuraakkosin siten, että ne ovat helposti luettavissa. 2.8 Selvyyden vuoksi lyhenteitä on mahdollisuuksien mukaan vältettävä. 2.9 Todistuksen kääntöpuolella tyhjäksi jäävään tilaan voi todistuksen täyttäjä tehdä lisämerkintöjä, mutta ei lisätä todistuslausumia. Todistuksen kääntöpuolen käyttämisestä on mainittava asianomaisessa kentässä sen etupuolella. 3. JÄLJENNÖKSET 3.1 Asiakkaalle toimitettavien tai todistuksen täyttäjän itsellään pitämien kopioiden lukumäärälle ei ole rajoituksia. 4. VIRHE(ET) TODISTUKSESSA 4.1 Jos loppukäyttäjä havaitsee todistuksessa virheen tai virheitä, hänen on ilmoitettava siitä/niistä kirjallisesti todistuksen täyttäjälle. Täyttäjä voi antaa uuden todistuksen, jos virhe tai virheet ovat tarkistettavissa ja korjattavissa. 4.2 Uudessa todistuksessa on oltava uusi seurantanumero, allekirjoitus ja päiväys. 4.3 Pyynnöstä voidaan antaa uusi todistus, vaikka artikkeli(e)n kuntoa ei olisi tarkistettu uudelleen. Uusi todistus ei ole ilmoitus senhetkisestä kunnosta, ja sen kenttään 12 olisikin lisättävä seuraava viittaus aikaisempaan todistukseen: ’Tässä todistuksessa korjataan [alkuperäinen todistuksenantopäivämäärä] päivätyn todistuksen [alkuperäinen seurantanumero] kentässä/kentissä [korjattu kenttä / korjatut kentät] oleva(t) virhe(et) eikä todisteta vaatimustenmukaisuutta/kuntoa/käyttöönluovutusta’. Molemmat todistukset on säilytettävä niin kauan kuin ensimmäinen todistus on määrätty säilytettäväksi. 5. TODISTUKSEN TÄYTTÖOHJEET Kenttä 1 Hyväksynnän antava toimivaltainen viranomainen / valtio Todistuksen antamiseen toimivaltaisen viranomaisen nimi ja valtio. Jos toimivaltainen viranomainen on virasto, ilmoitetaan ainoastaan ’EASA’. Kenttä 2 EASA 1 -lomakkeen otsikko ’HUOLTO- JA VALMISTUSTODISTUS EASA 1 -LOMAKE’ Kenttä 3 Lomakkeen seurantanumero Kentässä 4 ilmoitetun organisaation järjestelmällä/menettelyllä annettu todistuskohtainen tunnus, johon voi sisältyä kirjaimia ja numeroita. Kenttä 4 Organisaation nimi ja osoite Tämän todistuksen kohteena olevan artikkelin / olevat artikkelit luovuttavan tuotanto-organisaation täydellinen nimi ja osoite (EASA 55 -lomakkeen sivu A). Liikemerkit ja muut vastaavat ovat sallittuja, jos ne mahtuvat kenttään. Kenttä 5 Työtilaus/sopimus/lasku Artikkeli(e)n asiakasjäljitettävyyden helpottamiseksi ilmoitetaan työtilauksen, sopimuksen tai laskun numero tai muu vastaava tunnusnumero. Kenttä 6 Artikkeli Artikkelien numerot, jos niitä on enemmän kuin yksi. Kentässä on helppo viitata huomautuskenttään 12. Kenttä 7 Kuvaus Artikkelin nimi tai kuvaus. Ensisijaisesti olisi käytettävä jatkuvan lentokelpoisuuden ohjeissa tai huoltotiedoissa (esim. kuvitettu varaosaluettelo, ilma-aluksen huoltokäsikirja, huoltotiedote, komponenttien huoltokäsikirja) käytettyä nimeä. Kenttä 8 Osan numero Osan numero siten kuin se on merkitty artikkeliin, tunnisteeseen tai pakkaukseen. Moottorin tai potkurin osalta voidaan käyttää tyyppimerkintää. Kenttä 9 Määrä Artikkelien lukumäärä. Kenttä 10 Sarjanumero Jos artikkelista on säännösten mukaan ilmoitettava sarjanumero, se merkitään tähän. Lisäksi voidaan ilmoittaa sarjanumeroita, joita säännösten mukaan ei vaadita. Jos artikkelissa ei ole sarjanumeroa, merkitään ’EI OLE’. Kenttä 11 Tila/työ Merkitään joko ’PROTOTYYPPI’ tai ’UUSI’. ’PROTOTYYPPI’ merkitään seuraavissa tapauksissa: i) Kyseessä on uuden artikkelin tuotanto noudattaen suunnittelutietoja, joita ei ole hyväksytty. ii) Kyseessä on kentässä 4 ilmoitetun organisaation myöntämä aiemman todistuksen uusi hyväksyntä sen jälkeen, kun artikkeliin on tehty muutoksia tai korjauksia ennen käyttöön ottoa (esimerkiksi suunnittelumuutoksen, vian korjauksen, tarkastuksen tai testin tai varastointiajan uusimisen jälkeen). Yksityiskohtaiset tiedot alkuperäisestä käyttöönluovutuksesta ja tehdyistä muutoksista tai korjauksista merkitään kenttään 12. ’UUSI’ merkitään seuraavissa tapauksissa: i) Kyseessä on uuden artikkelin tuotanto noudattaen hyväksyttyjä suunnittelutietoja. ii) Kyseessä on kentässä 4 ilmoitetun organisaation myöntämä aiemman todistuksen uusi hyväksyntä sen jälkeen, kun artikkeliin on tehty muutoksia tai korjauksia ennen käyttöön ottoa (esimerkiksi suunnittelumuutoksen, vian korjauksen, tarkastuksen tai testin tai varastointiajan uusimisen jälkeen). Yksityiskohtaiset tiedot alkuperäisestä käyttöönluovutuksesta ja tehdyistä muutoksista tai korjauksista merkitään kenttään 12. iii) Kyseessä on tuotteen valmistajan tai kentässä 4 ilmoitetun organisaation myöntämä aiemman todistuksen uusi hyväksyntä ’prototyypistä’ (ainoastaan sellaisten tietojen mukainen, joita ei ole hyväksytty) ’uudeksi’ (hyväksyttyjen tietojen mukainen ja turvallisessa käyttökunnossa) sovellettavien suunnittelutietojen hyväksymisen jälkeen edellyttäen, että suunnittelutietoja ei ole muutettu. Kenttään 12 on lisättävä seuraava merkintä: ARTIKKELIEN UUDELLEENHYVÄKSYNTÄ ’PROTOTYYPISTÄ’’UUDEKSI’: TÄLLÄ ASIAKIRJALLA TODISTETAAN [LISÄTÄÄN PÄIVÄYS, JOS SE ON TARPEEN VERSION YKSILÖIMISEKSI] PÄIVÄTYN [TYYPPIHYVÄKSYNTÄTODISTUKSEN/LISÄTYYPPIHYVÄKSYNTÄTODISTUKSEN NUMERO, VERSIO] NIIDEN SUUNNITTELUTIETOJEN HYVÄKSYNTÄ, JOIDEN MUKAISESTI TÄMÄ ARTIKKELI (NÄMÄ ARTIKKELIT) ON VALMISTETTU. Kohdassa 13a on syytä rastia vaihtoehto ’noudattaen hyväksyttyjä suunnittelutietoja, ja ne ovat turvallisessa käyttökunnossa’. iv) Kyseessä on aikaisemmin käyttöön luovutetun uuden artikkelin tutkiminen asiakaskohtaisen standardin tai spesifikaation mukaisesti (yksityiskohtaiset tiedot näistä ja alkuperäisestä käyttöönluovutuksesta on merkittävä kenttään 12) tai lentokelpoisuuden toteamiseksi (selitys käyttöönluovutuksen perusteista ja yksityiskohtaiset tiedot alkuperäisestä käyttöönluovutuksesta on merkittävä kenttään 12). Kenttä 12 Huomautukset Kentässä 11 mainitut työt kuvataan joko suoraan tai viittaamalla lähdeaineistoon, jotta käyttäjä tai asentaja voi päätellä artikkeli(e)n lentokelpoisuuden suhteessa hyväksyttäviin töihin. Tarvittaessa voidaan käyttää EASA -lomakkeesta erillistä arkkia ja viitata siihen. Jokaisesta huomautuksesta on käytävä selvästi ilmi, mitä kentässä 6 tarkoitetu(i)sta artikkel(e)ista se koskee. Jos ei ole huomautuksia, merkitään ’ei ole’. Perustelut kentässä 12 ilmoitetulle käyttöönluovutukselle hyväksymättömien tietojen perusteella (esim. tyyppihyväksyntä tulossa, vain koekäyttöön, hyväksytyt tiedot tulossa). Jos tiedot tulostetaan sähköisestä EASA 1 -lomakkeesta, tähän kenttään merkitään tiedot, jotka eivät sovellu ilmoitettaviksi muissa kentissä. Kenttä 13a Valitaan yksi seuraavista vaihtoehdoista: 1) Merkitään kohta ’noudattaen hyväksyttyjä suunnittelutietoja, ja ne ovat turvallisessa käyttökunnossa’, jos artikkeli(t) on valmistettu noudattaen hyväksyttyjä suunnittelutietoja ja niiden on todettu olevan turvallisessa käyttökunnossa. 2) Merkitään kohta ’noudattaen kentässä 12 mainittuja suunnittelutietoja, joita ei ole hyväksytty’, jos artikkeli(t) on valmistettu noudattaen suunnittelutietoja, joita ei ole hyväksytty. Täsmennetään kentässä 12 ilmoitetut tiedot (esim. tyyppihyväksyntä tulossa, koekäyttö, hyväksytyt tiedot tulossa). Hyväksyttyjen ja hyväksymättömien tietojen perusteella käyttöön luovutettuja artikkeleita ei saa ilmoittaa samassa todistuksessa. Kenttä 13b Valtuutetun henkilön allekirjoitus Valtuutetun henkilön allekirjoitus tulee tähän kenttään. Kentän saavat allekirjoittaa ainoastaan toimivaltaisen viranomaisen sääntöjen ja menettelytapojen mukaisesti valtuutetut henkilöt. Tunnistamisen helpottamiseksi voidaan ilmoittaa valtuutetun henkilön tunnistenumero. Kenttä 13c Hyväksynnän/valtuutuksen numero Merkitään hyväksynnän/valtuutuksen numero/tunnus. Tämän numeron tai tunnuksen antaa toimivaltainen viranomainen. Kenttä 13d Nimi Kentän 13b allekirjoittaneen henkilön nimen selvennys. Kenttä 13e Päiväys Päivä, jona kenttä 13b on allekirjoitettu muodossa pp = päivä kaksinumeroisena, mmm = kuukauden kolme ensimmäistä kirjainta, yyyy = vuosi nelinumeroisena. Kentät 14a–14e Kenttiä 14a–14e koskevat yleiset vaatimukset: Ei käytetä, jos kyseessä on valmistustodistus. Varjostettava, tummennettava tai merkittävä muulla tavoin siten, että voidaan estää tahaton tai luvaton käyttö. Käyttäjän ja asentajan vastuu Todistuksessa on seuraavalla ilmoituksella tiedotettava loppukäyttäjille, että lomake ei vapauta artikkelin asentamista ja käyttöä koskevasta vastuusta: ’TÄMÄ TODISTUS EI AUTOMAATTISESTI TARKOITA LUPAA ASENTAMISEEN. JOS KÄYTTÄJÄ TAI ASENTAJA TOIMII ERI LENTOKELPOISUUSVIRANOMAISEN JULKAISEMIEN MÄÄRÄYSTEN MUKAISESTI KUIN SEN VIRANOMAISEN, JOKA ON MERKITTY KENTTÄÄN 1, KÄYTTÄJÄN TAI ASENTAJAN ON VARMISTETTAVA, ETTÄ HÄNEN VIRANOMAISENSA HYVÄKSYY KENTÄSSÄ 1 ILMOITETUN VIRANOMAISEN VALVONNAN ALAISET ARTIKKELIT. MERKINNÄT KENTISSÄ 13A JA 14A EIVÄT MUODOSTA ASENNUSTODISTUSTA. ILMA-ALUKSEN HUOLTOKIRJANPIDOSSA ON JOKA TAPAUKSESSA OLTAVA KÄYTTÄJÄN TAI ASENTAJAN KANSALLISTEN MÄÄRÄYSTEN MUKAISESTI ANTAMA ASENNUSTA KOSKEVA HUOLTOTODISTE, ENNEN KUIN ILMA-ALUKSELLA SAA LENTÄÄ.’”